At slå mink ned fra op mod 100 besætninger er en stor opgave, som kan tage en til to måneder, oplyser Fødevarestyrelsen.

På onsdag begynder arbejdet med at slå cirka en million mink ned i minkbesætninger, hvor der er coronavirus blandt dyrene. Det første sted Fødevarestyrelsen tager hul på arbejdet er, ifølge TV2 Nords oplysninger, på Gjøl, hvor der lørdag blev opdaget coronavirus på den første minkfarm i Jammerbugt Kommune. Tidligere lød det fra Gjøl Pelsdyravlerforening, at man regner med at kunne have slået minkene på farmen ned søndag. Men med de mange minkfarme og cirka en million mink i Nordjylland, der nu skal aflives, er tidshorisonten for aflivningen af alle de ramte nordjyske mink et større arbejde. - Vi bliver helt sikkert ikke færdig allerede på søndag. At slå op mod 100 besætninger ned er en stor opgave, der formentlig vil tage 1-2 måneder, siger beredskabschef ved Fødevarestyrelsen, Nikolas Kühn Hove, og uddyber: - Der er tale om en massiv indsats, hvor vi både stiller med mange mand, containere til de døde mink, vaskepladser, toiletvogne om rensebomme. Jeg vil tro, at vi kan slå 1-2 besætninger ned om dagen. I øjeblikket er Fødevarestyrelsen ved at planlægge, hvordan forløbet skal foregå, og de berørte minkfarme vil hurtigst muligt få besked, når styrelsen har lagt et program. - Når vi rykker ud til besætninger med fugleinfluenza, stiller vi med 100 mand, og uden endnu jeg kan sige, præcis hvor mange mand vi kommer til at stille med, så vil det her også være en stor operation, siger han.